**Gradska organizacija slepih Beograda**

**Broj: 33/1**

**Datum: 01.02.2023. god.**

**Jevrejska br.24, Beograd**

**Tel:011/2628-471; fax: 011/2637-006**

**Email: [savez@gosb.org.rs](mailto:savez@gosb.org.rs)**

**NACRT IZVEŠTAJA O RADU GOSB ZA 2022. GODINU**

**I OPŠTI I ORGANIZACIONI POSLOVI I ZADACI**

**1.AKTIVNOSTI ORGANA I RADNIH TELA**

**Tokom 2022.godine održano je 6 redovnih sednica Upravnog odbora.**

**Redovna sednica Nadzornog odbora održana je 10.02.2022.g.**

**U februaru mesecu mesecu održani su kandidaciono-izborni zborovi članstva podružnica: Voždovac i Rakovica, Obrenovac i Novi Beograd na kojima su izabrani delegate Skupštine GOSB. U martu mesecu održan je jedinstveni zbor podružnica Čukarica, Barajevo i Lazarevac, Zemun i Surčin, Zvezdara i Grocka, Stari grad, Savski venac i Vračar;**

**21.03.2022. održana je III redovna skupština GOSB na kojoj su verifikovani mandati delegata u Skupštinu GOSB izabranih članova Sekretarijata za tri podružnice, i to: Podružnicu Rakovica i Voždovac- Jovanka Lukić, Obrenovac- Vojislav Varagić , podružnicu Novi Beograd- Zorica Marinković. Za delegata u Skupštinu SSS izabran je Miloš Veljković.**

**2. SARADNJA**

**Od 19-22. juna predsednik GOSB, Nikola Đorđević je prisustvovao na 28.Međunarodnoj konferenciji regionalne asocijacije slepih Balkana.**

**28. juna predstavnici Gradske organizacije slepih Beograda su prisustvovali obeležavanju Vidovdana, dana i slave Gradske organizacije slijepih Banja Luka. Ovom prilikom, delegacija GOSB je sa predstavnicima GOS Banja Luka prisustvovala sastanku sa Bojanom Kresojević gradskim menadžerom. Na sastanku su razmenjena iskustva i modeli rešavanje problema sa kojima se članovi kao i organizacije slepih i slabovidih lica suočavaju u svojim sredinama.**

**10.09.2022. Na inicijativu predsednika opštine, održan je sastanak predstavnika opštine Stari grad i rukovodstva Gradske organizacije slepih Beograda; razgovaralo se o pilot projektu koji podrazumeva pružanje usluga Volonterskog servisa članovima naše Organizacije sa mestom prebivališta na Starom gradu, kao i o uklanjanju barijera radi lakšeg i bezbednijeg kretanja.**

**16.09. predstavnici Organizacije, Nikola Radojlović, Emilija Matić, Olga Petrović i Marijana Lazić učestvovali su na kulturnoj manifestaciji „Pesničko veče slepih i slabovidih književnika“ povodom jesenjih dana grada Gradiška koju je organizovala Gradska organizacija slepih Gradiška.**

**26.septembra predstavnice GOSB Zorica Marinković i Slađana Stojanović su prisustvovale Obeležavanju 68 godina postojanja i rada Međuopštinske organizacije SSS Užice.**

**30.septembra u dnevnom centru Gradske organizacije slepih Beograda, u saradnji sa profesorkom Svetlanom Vučković, Udruženje je realizovalo obuku volontera koji će raditi u volonterskom centru opštine Stari grad i biti na raspolaganju članovima naše organizacije sa mestom prebivališta na Starom gradu.**

**01.10. članice GOSB, Tanja Veselinović i Radunka Bogdanović su učestvovale na manifestaciji „Vredne ruke slepih žena Srbije“ koju je organizovala Gradske organizacije slepih Novi Sad.**

**14.oktobra predsednik i sekretar GOSB su prisustvovali obeležavanju slave Gradske organizacije slepih Novi Sad.**

**21.10. predsednik i sekretar Gradske organizacije slepih Beograda su kao članovi Radne grupe prisustvovali inicijalnom sastanku koji je organizovao Sekretarijat za socijalnu zaštitu koji je u saradnji sa Nemačkom organizacijom za međunarodnu saradnju -GIZ pristupio izradi Nacrta strategije za unapređenje položaja osoba sa invaliditetom u gradu Beogradu za period od 2023. do 2029. godine. Istog dana, predsednik Nikola Đorđević je prisustvovao svečanosti “Moj grad-mesto za sve“ povodom unapređenja pristupačnosti zgrade Gradske uprave grada Beograda u ul.Nikole Pašića 6 i Skupštini grada Beograda-Stari dvor, ul. Dragoslava Jovanovića 2 gde su u okviru info pulta postavljene informacione taktilne table na Brajevom pismu.**

**3. novembra članice GOSB, Tanja Veselinović i Dragana Marković učestvovale su na 23. Smotri stvaralaštva slepih i slabovidih Srbije Savez slepih Srbije koja se održala u Kikindi**

**3. i 4.decembra predsednik i sekretar GOSB su učestvovali na Nacionalnoj konferenciji predstavnika organizacija Savez slepih Srbije koja je održana u Kragujevcu.**

**II SOCIJALNI RAD I SOCIJALNA POLITIKA**

**Na dan 31. 12. 2022.godine u GOSB je bilo učlanjeno 1889 ,  a evidentirano 7 slepih i slabovidih lica, i to:**

**Barajevo-28 , Čukarica- 250, Grocka– 106, Lazarevac- 38, Mladenovac- 1, Novi Beograd - 297, Obrenovac- 71, Palilula- 34, Rakovica- 135, Savski venac- 64, Sopot- 3, Stari Grad - 90, Surčin- 36, Voždovac- 223, Vračar- 64, Zemun- 264, Zvezdara- 185, Evidentirani - 7.**

**Od 58 učenika 12 pohađa osnovnoškolsko, a 10 srednjoškolsko inkluzivno оbrazovanje;**

**38 članova su studenti na akademskim strukovnim master studijama, 155 lica je nezaposleno dok je 217 radno angažovano.**

**Podrška i osposobljavanje za samostalni život članova: psiho-socijalni rad, pomoć u ostvarivanju prava iz sfere socijalne, zdravstvene zaštite i penzijskog i invalidskog osiguranja,**

**Neposrednim putem, kao i putem e-mail liste komunicirali smo sa roditeljima i decom koja pohađaju inkluzivno obrazovanje.**

**31.03. i 25.10. u saradnji sa Ministarstvom prosvete nauke i tehnološkog razvoja, organizovali smo dve on-line tribine posvećene inkluzivnom obrazovanju na kojima su pored predstavnika Ministarstva prosvete, izdavačkih kuća, roditelja dece koja pohađaju inkluzivno obrazovanje učestvovali i predstavnici škola koje pohađaju deca kao i škole za učenike oštećenog vida “Veljko Ramadanović” i srednje medicinske škole. Po završetku druge tribine, predstavnici škole „Veljko Ramadanović“ su roditeljima dece u inkluzivnom obrazovanju predstavili školu, kao i razne vidove podrške koje škola pruža učenicima u inkluzivnom obrazovanju.**

**U protekloj godini realizovali smo 78 radionica različitog sadržaja i to: 8 radionica kvantne medicine, 25 dekupaž tehnike, 12 radionica- Individualna psihološka podrška, 8 radionica- grupna psihološka podrška (iskustvena grupa), 20 radionica svakodnevnih životnih veština, 4 radionice za korišćenje aplikacija na pametnim telefonima sa govornim softverom, jednu dečiju radionicu.**

**Očuvana su postojeća prava i beneficije na gradskom nivou.**

**U 2022. radno smo angažovali 3 člana organizacije preko programa NSZ- javni radovi, dok je od avgusta meseca zaposlen fizioterapeut u salonu za masažu.**

**III DRUŠTVENE AKTIVNOSTI**

**1.INFORMATIVNA DELATNOST**

**Izdato je 5 brojeva časopisa “Naša riznica” i to: januar-april, maj-jun, jul-avgust , septembar-oktobar, novembar-decembar.**

**Tokom cele godine realizovano je informisanje članova putem naših sajtova kao i društvenih mreža.**

**Kontinuirani rad na održavanju sajta.**

**2. PROJEKTNE AKTIVNOSTI**

**Uz podršku Sekretarijata za socijalnu zaštitu putem godišnjeg projekta obezbeđena su sredstva za rad službe i organizacije.**

**Putem redovnog programa Ministarstva za rad, zapošljavanje, boračka i socijalna pitanja od marta do decembra meseca 2022.g. obezbeđena su sredstva za sprovođenje radionica- svakodnevne životne veštine, psihosocijalna podrška (individualna i grupna), kvantna medicina (autogeni trening), radnookupaciona radionica (dekupaž tehnika), korišćenje aplikacija na pametnim telefonima, manifestacije “Dan belog štapa”,“Rukama do svetlosti “, “Prolećni susreta slepih žena”, Obeležavanje Nove godine za najmlađe članove, kao i prevoz za sprovođenje dva izleta.**

**Uz podršku Ministarstva za rad, zapošljavanje, boračka i socijalna pitanja,  Gradska organizacija slepih Beograda je obezbedila sredstva za realizaciju projekta „Osnaženi i ravnopravni“.  
Ovim projektom realizovana je obuka u samostalnom kretanju i orjentaciji pomoću belog štapa 6 članova naše organizacije.**

**Uz podršku Gradskog sekretarijata za kulturu realizovana su tri prijekta GOSB, i to: projekat „MOVE ON II” po kome su u periodu od šest meseci dva puta nedeljno u sedištu organizacije organizovani časovi plesa koje je sprovela Srpska asocijacija plesnih organizacija, projekat “Naša riznica” – objavljeno je 5 brojeva časopisa i projekat “Đurđevdansko pesničko poselo”.**

**Uz podršku Ministarstva kulture i informisanja , Gradska organizacija slepih Beograda je po projektu „Zamisli i oblikuj sam“ organizovala kurs vajarstva u dnevnom centru organizacije, u periodu od pet meseci, dinamikom 4 radionice mesečno u trajanju od dva sata.**

**Od marta do decembra meseca po projektu “S klikom u budućnost” sprovedena je obuka pet učenika u inkluzivnom obrazovanju za rad na računaru sa govornim programom. Ovaj projekat podržan je od Sekretarijata za sport i omladinu.**

**3. SPORTSKO-REKREATIVNE AKTIVNOSTI**

**Uz podršku Ministarstva za rad, zapošljavanje, boračka i socijalna pitanja Gradska organizacija slepih Beograda sprovela je dva jednodnevna izleta članova i to:**

**28.maja realizovan je izlet do Vrnjačke banje i Manastira Ljubostinja, zadužbine kneginje Milice**

**24. septembra organizovan je izlet do Vršca i Belocrkvanskog jezera.** **Ovom prilikom smo obišli Gradski muzej-Konkordija, “Apoteku na stepenicama”, Vršački zamak sa vidikovcem i Belocrkvansko jezero.**

**BŠKS Napredak je u saradnji sa GOSB sproveo Otvoreno prvenstvo slepih Beograda. Realizovan je seminar za šahovske radnike i sudije u trajanju od 5 dana. Polaznici seminara su dobili licence. Predstavnik BŠKS Napredak, Mirko Dimitrijević u dnevnom centru Organizacije organizovao je besplatne časove šaha za najmlađe članove tokom cele godine.**

**Ponedeljkom i sredom u dnevnom centru organizacije članovi pikado kluba Dorćol su igrali govorni pikado cele kalendarske godine. Krajem maja meseca potpisan je ugovoro poklonu između našeg člana, poklonodavca Faredina Dautija i Gradske organizacije. Nakon izrade Pravilnika o korišćenju uređaj za govorni pikado će biti dostupan svakog utorka i četvrtka za sve članove udruženja.**

**4. MANIFESTACIJE**

**20. maja Gradska organizacija Slepih Beograda u saradnji sa SSS, uz podršku Serkretarijata za kulturu organizovala je XXVI po redu književnu manifestaciju ,,Đurđevdansko pesničko poselo – Jevrejskoj u pohode’’. Poselo je otvorila prof. Dr Tatjana Samardžija sa Filološkog fakulteta Univerziteta u Beogradu i to delom svoje besede ,,Prometej u književnosti’’. U manifestaciji su učestvovali Saška Milovanović iz Kraljeva, Gordana Jović Grujić iz Bojnika, Simonida Banjeglav iz Beograda, Borka Tadić iz Banja luke, Ognjen Tošić iz Gradiške, Jagoda Nakrajkućin i Ratomir Stepić iz Kikinde, Ivana Veličković iz Čačka, Slavica Cveić iz Kostolca. Pored njih, i članovi GOSB Nedeljka Ložajić, Danka Mijatović, Aleksandar Soknić i Nevena Jovanović.**

**18. juna uz podršku Ministarstva za rad, zapošljavanje boračka i socijalna pitanja, GOSB u saradnji sa SSS, organizovala je tradicionalnu manifestaciju “Prolećni susret slepih žena“.  
Ovogodišnje druženje je organizovano na Avali. Za naše članice i gošće iz organizacija SSS (Užice,Požarevac,Kuršumlija,Zrenjanin,Valjevo,Novi Sad, Pančevo i Palilula) ove godine smo omogućili odlazak na Avalski toranj, obilazak Crkve brvnare Svetog despota Stefana Lazarevića, Spomenika neznanom junaku, šetnju i ručak u restoranu Avala.**

**13.10.Uz podršku Ministarstva za rad, zapošljavanje, boračka i socijalna pitanja, Gradska organizacija slepih Beograda u saradnji sa Savezom slepih Srbije obeležila je Međunarodni dan slepih, organizovanjem tradicionalnog takmičenja u samostalnom kretanju i orjentaciji pomoću belog štapa. Manifestaciju je otvorila sekretar za socijalnu zaštitu Aleksandra Čamagić, dok su događaju prisustvovali ministarka Darija Kisić i pomoćnica ministra Biljana Barošević , predstavnica Sektora za zaštitu OSI Marina Drašković, osnivač fondacije “ Humana srca ”, predstavnica opštine Stari grad i direktorka škole Veljko Ramadanović Jelena Vukić.**

**01.12.Međunarodni dan osoba sa invaliditetom Gradska organizacija slepih Beograda je uz podršku resornog ministarstva i Saveza slepih Srbije obeležila tradicionalnom manifestacijom pod nazivom „ Rukama do svetlosti “ u okviru koje je organizovano takmičenje u čitanju i pisanju na Brajevom pismu kao i takmičenje u radu na računaru sa govornim softverom.**

**5.KULTURNO-ZABAVNE AKTIVNOSTI**

**7.marta u dnevnom centru organizovana je proslava povodom Međunarodnog dana žena.  
Aktivisti udruženja, Tanja Veselinović, Ljiljana Todorović, Slobodanka Matić, Zorica Ivanović, Milorad Todić, Novica Vučković izvođenjem mini predstave i muzičkih numera , muzički nastup Nedeljke Ložajić u pratnji zvuka na gitari u izvođenju Uroša Martinovića i šalive priče Gorana Pećanca, mamili su osmehe i aplauze pripadnica lepšeg pola.  
Druženje je nastavljeno uz koktel zakusku i muziku Dejana Milovića.  
Ove godine poklone za naše članice donirala je kompanija “ Danijela Commerce d.o.o.“, biljna apoteka “Dr Josif Pančić” i Crveni krst GO Čukarica.**

**02.juna u prostorijama Organizacije, obeležili smo Spasovdan.**

**11.juna u društvenom klubu Gradske organizacije organizovano je omladinsko druženje. Obezbeđena je muzika uživo i posluženje.**

**13.07. u saradnji sa partnerima“ Start za decu“, u dnevnom centru Udruženja, GOSB je organizovala izvođenje predstave u trajanju od dva sata „Smehotresni kalambur” za najmlađe članove. Poznate tradicionalne priče glumci Predrag Vuković Peđolino i Ratko Kraljević su stavili u kontekst sadašnjeg vremena i predlagali neka nova rešenja u smislu veće bezbednosti i pravilnijeg odnosa u društvu svojih vršnjaka.**

**23. septembra Gradska organizacija slepih Beograda je učestvovala na tradicionalnom VI Saboru čovekoljublja Srbije u organizaciji - Crvenog krsta Čukarica i Gradske opštine Čukarica. Sabor je otvorio predsednik Narodne skupštine Republike Srbije, dr Vladimir Orlić koji je ovom prilikom obišao naš stand na kome su bili izloženi ručni radovi urađeni u dekupaž i makrame tehnici koje su izradile naše kreativne članice na radionicama koje je udruženje organizovalo.**

**27.decembra u dnevnom centru organizovana je dečija Nova godina pod pokroviteljstvom Ministarstva za rad, zapošljavanje, boračka i socijalna pitanja.   
Stručna služba je i ove godine obezbedila paketiće od donatora- Dunav osiguranje i Crveni krst Čukarica.**

**IV PROŠIRENA DELATNOST - SALON ZA MASAŽU**

**U protekloj godini, u periodu od dva meseca tri nezaposlena fizioterapeuta imala su priliku da se obučavaju u našem salonu. Od avgusta meseca u salonu je zaposlen Pantelija Bjelanović.**

**U 2022.god. salon je otežano radio zbog loše finansijske situacije, ali je poslovna godina pozitivno završena.**

**Sekretar Predsednik**

**Marijana Lazić Nikola Đorđević**